Text body;List;Caption;Index;Heading; Heading 1; Heading 2;WW-Kappaleen oletusfontti;Internet Link;Lehdistötiedote 3.5.2005
julkaisuvapaa heti

Pelikaanimies keräsi kehuja Yhdysvaltain mediassa

Liisa Helmisenohjaama Pelikaanimies aloitti Yhdysvaltain valloituksen maineikkaalla Tribeca Film Festivalilla, joka pidettiin NewYorkissa 21.4.–1.5.2005. Festivaalin ovat perustaneet Robert De Niro, Jane Rosenthal ja Craig Hatkoff. Pelikaanimies esitettiin Tribecan Family Festival -sarjassa.

Pelkkä festivaaliohjelmistoon pääsy oli Pelikaanimieheltä loistava saavutus, sillä kaikista maailman perhe-elokuvista Tribecan valitsijat saivat ottaa mukaan ainoastaan kaksi ei-englanninkielistä elokuvaa, joista Pelikaanimies siis oli toinen.

Pelikaanimiehen saama mediajulkisuus on ollut erittäin positiivista.

Varietyntoimittaja John Anderson kehuu Pelikaanimiestä hyvin viihdyttäväksi ja toteaa yhdysvaltalaiseen tyyliin, että elokuvasta saisi hyvän englanninkielisen remake-version – jos vain jostain voisi löytää pääosan esittäjän, ”joka on yhtä charmikkaan vino ja luonnollisen lintumainen” kuin pelikaanimiehen esittäjä Kari Ketonen. Anderson pitää elokuvaa paitsi syvällisesti hauskana myös syvällisesti suomalaisena: ”Pelikaanimiehen ensimmäinen työpäivä näyttämöapulaisena oopperassa on sarja mykkäkomedian rutiineja, jotka ovat kaksinkertaisesti hauskoja sen vuoksi mitä vähäpuheisista suomalaisista sanotaan.” Anderson lopettaa artikkelinsa ylistävään sävyyn: ”On vaikea kuvitella lapsia, tai myöskään aikuisia, jotka eivät lämpenisi tälle oudolle linnulle, joka on herttainen, suoraviivainen ja rehellisesti emotionaalinen.”

The Journal Newsintoimittaja Kevin Canfield esittelee ”Best of Tribeca” -otsikoidussa artikkelissaan festivaalin yli 250 elokuvan tarjonnasta neljä suosikkiaan, näiden joukossa Pelikaanimiehen. Hän kehuu elokuvan toimivan usealla eri tasolla. ”Vaikka Pelikaanimies on suunnattu perheyleisölle, se ei ole pelkkää kikatusta ja hattaraa – mistä syystä se toimii niin hyvin. Ohjaaja selvästikin uskoo nuoren yleisönsä kykyyn ymmärtää, ettei elämässä aina käy kuin satukirjan lopussa.”

Myös LA Timesin Nancy Ramsey listaa festivaaliartikkelissaan Pelikaanimiehen yhdeksi Tribecan ohjelmiston huipuista.

Elokuvan tuottajan Hanna Hemilän mukaan myös Tribecan festivaaliyleisöltä sekä tunnereaktioina että sanallisesti tullut palaute on ollut todella positiivista. 

Myös kotimaassa Pelikaanimies on valloittanut katsojien sydämet: tähän mennessä se on koonnut elokuvateattereihin jo 108.937 katsojaa – ja menestys jatkuu. Vappuviikonloppuna kohta viisi kuukautta elokuvateattereissa pyörinyt elokuva oli top ten -listan sijalla seitsemän ja samalla viikonlopun katsotuin kotimainen.

 Pelikaanimieson suomalais-ruotsalainen yhteistuotanto. Suomalainen tuotantoyhtiö Lumifilm Oy on aiemmin tuottanut mm. kansainvälisesti palkitut ja levitetyt animaatioelokuvat Turilas & Jäärä ja Urpo & Turpo sekä Tove Janssonista ja Tuulikki Pietilästä kertovat dokumenttielokuvat Tove ja Tooti Euroopassa ja Haru, yksinäisten saari. Ruotsalainen yhteistuottaja Anita Oxburgh Migma Filmistä on kansainvälisesti arvostettu elokuva-alan vaikuttaja. Pelikaanimiehen kansainvälisestä myynnistä vastaa NonStop Sales.

Elokuvan tuotantoa ovat rahoittaneet Suomen elokuvasäätiö, Nordisk Film och TV fond, Svensk Filminstitut, Svenska kulturfonden ja Eurimages. YLE TV2 ja FST sekä Islannin televisio RUV ovat ennakko-ostaneet elokuvan. Suomen kulttuurirahasto, Valtion elokuvataidetoimikunta ja Media Plus ovat tukeneet hankkeen ennakkosuunnittelua. Elokuvaa levittää Suomessa ja Ruotsissa Buena Vista International.

Lisätietoja:
Suomen elokuvasäätiö: Satu Elo, (09) 6220 3020, satu.elo@ses.fi
Tuottaja Hanna Hemilä, 0400 512 205, hemila@lumifilm.fi
Toimistosihteeri Outi Gaib, 040 5139957, lumifilm@lumifilm.fi 
www.lumifilm.fi
www.pelikaanimies.fi